आथिखालखौ इलिकट्रनिकनि जुग बुंनो हायो। दासान्दै इलिकट्रनिकनि साननाया सुबुं समाजनि बायदि साननायफोराव गोबां मैखोम गोग्लैदों । बे गोग्लैनाया सुबुं समाजाखौ जौगा होदोंना फाहायदों ? दासान्दै सुबुं समाजाव जेब्लाबो बाहायनाय मुवा हिसाबै बाहायनाय इलिकट्रनिकनि बाहायथाय इन्टारनेट, मबाइल, कम्पिउटार बायदि बाहायनायाव सुबुं समाजखौ सोरांनि लामाथिं लांदों बे थार नाथाय समाजनि माखासे इयुन जोलैफोरा बबे लामाजों थांगासिनो दं ? बेनि सायाव सोरबा सानदोंना ? बियो मोजां लामाजों थांगासिनो दं ना गाज्रि लामाथिं थांगासिनो दं ? मानोना दिनैनि इयुन जोलैफोरनि गेजेराव साइबार क्राइमनि हाबसननाय इन्टारनेट, फेसबुक, हवाटसाप, मबाइल एसएमएस बायदिनि जोहै माखासे इयुन जोलैफोरा दायगोनां मुलुगाव आगान होदों। बे बाथ्राखौ खौरां बिजोंफोराव मोननो हायो। थारैनो बेफोर माखासे सोद्रोम गोयै लाइमोनफोरनि समाज बेरेखा खामानिफोरा एफा-एनैब्लाबो बे बिजोंनिनो बिहोमा होननानै बुंनो हायो। दासान्दै समाव फरायसाफोरनि सोलोंथाइ बिथिंखौ इलिकट्रनिक बिजोंनि गाज्रि नांदेरनायनि जाहोनाव जोबोरैनो खहा जानायबादि नुनो मोनो। मानोना आथिखालाव बांसिन गोसो होयोब्ला नुनो मोनोदि जा समाव फरायसाफोरा फरायनाय टेबुलाव मुखुब थानो गोनां ,बे समाव बिसोर टिभिनि सिरियेल मोनसेयाव मुखुब थानाय एबा भिदिअ’ गेम गेलेनाय, हवाटसाप, फेसबुक, मबाइलनि एसएमएस हरनायफोरावसो बांसिन मुखुब जानाय नुयो। इयुन जोलैनि गेजेराव बिदि मावथायफोरखौ नुनानै थारैनो गोसोयाव सोंलु सिखाङो दि इलिकट्रनिक बिजोंफोरा दानि समाव मोननो गोयै गोनां समफोरखौ बार होदों नामा ? नाथाय बे बेलायाव गथ’फोरनि बिमा-बिफाफोरा एसे साननांगौ जानानै फैदों । बुङाब्लाबो जाया दि गोबां गथ’नि बिमा-बिफाफोर दं, जाय गावनि गथ’फोरखौ नांगौबादि दैदेननो हायाखै। दा बाथ्राया जाबायदि बिदि मानो जानो मोनखो, बेखौ नायबिजिरनो गोनां जानानै फैदों। बिफां फुलिखौ गायब्लाल’ जाया । बि बिफां फुलियाव नांगौबादि दै-हासार होनो नांगोन। अब्लासो बियो लोब-लोब देरबोगोन। थिग बिदिनो जों बिमा-बिफाफोराबो गथ’ जोनोम होब्लाल’ जाया, बेखौ मोजाङै गिदिर-गोलाव खालामनो खस्थ’ खालामनांगोन। थारैनो माब्लाबा बिमा-बिफाफोरा नांगौ समाव सांग्रां जायैनि थाखायनो गावनि गथ’नि बेलायाव बिदि गाज्रियाव सैनो गोनां जानो हागौ ! बिनिखायनो गावनि गथ’फोरखौ उन्दैनिफ्रायनो मोजां बोसोननि गेजेरजों फोरोंनो नांगौ। इलिकट्रनिक बिजोंनि नांदेरनायाव फरायसाफोरा गोसोयारि दाद दानायाव गोबां हेंथा मोनदों। गोबां सानस्लाबनो हायैयावनो गोबां फरायसाफोरा आथिखालाव गेदेरखौ आरो गावनि फोरोंगुरुफोर लोगोसे गावनि बिमा-बिफाखौ नांगौबादि मान होनायाव फेलें जानाय बादि नुयो। बिनिखायनो बिदि नोजोरखौ लाखिनानै उन्दै गथ’फोरनो इलिकट्रनिक बिजोंनिफ्राय जानगाराव लाखिनानै बिनि बदल खुदियानि सल’, सल’बाथा फरायनो होनायजों लोगोसे बायदिसिना सावगारि बोनायनि राहा खालामनानै होनांगौ। अब्लासो बिसोर गथ’साफोरा फरायनो सोलोंनायजों लोगोसे गोबां मोजां गियान मोनगोन होननानै मिजिंक खालामनो हायो। बिदि खालामोब्ला बिमा-बिफाफोरा गावनि गथ’खौ इयुनाव मोजां लामायाव लाबोनो हायैनि बाथ्रायानो थाया। आरो बिसोरनो इयुन जोलैनि थाखाय मोनसे मोजां समाज दाहैगोनखौ मिजिंगथिनो हायो।